Diari Oficial de la Generalitat Valenciana


Sumari del DOGV 9599, del 19-05-2023 (2023/5462)

RESOLUCIÓ de 17 de maig de 2023, del director general de Política Lingüística i Gestió del Multilingüisme, per la qual s'estableixen el calendari i el procés d'admissió i matrícula per al curs acadèmic 2023-2024 en les escoles oficials d'idiomes de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9599

Data del DOGV
:   19-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/5462


Data del document
:   17-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * centre d'ensenyament

RESOLUCIÓ de 17 de maig de 2023, del director general de Política Lingüística i Gestió del Multilingüisme, per la qual s'estableixen el calendari i el procés d'admissió i matrícula per al curs acadèmic 2023-2024 en les escoles oficials d'idiomes de la Comunitat Valenciana. [2023/5462]  
L'Ordre 87/2013, de 20 de setembre, de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana, en el capítol III, regula l'admissió i la matrícula a les escoles oficials d'idiomes valencianes.  
L'Ordre 34/2022, de 14 de juny, de la consellera d'Educació, Cultura i Esport, per la qual es regulen l'avaluació dels ensenyaments d'idiomes de règim especial i les proves de certificació dels nivells del Marc Europeu Comú de Referència per a les Llengües a la Comunitat Valenciana, estableix la validesa del test de classificació per al procés d'admissió, la validesa del certificat del nivell A2 obtingut mitjançant la prova homologada en el procés d'admissió a les escoles oficials d'idiomes (en endavant, EOI) i les instruccions específiques per a la sol·licitud d'adaptació de l'alumnat amb necessitats específiques de suport educatiu.  
En aquest sentit, també la Resolució conjunta de 20 de setembre de 2021, de la Direcció General de Política Lingüística i Gestió del Multilingüisme i de la Direcció General d'Inclusió Educativa, dicta les instruccions per a la sol·licitud d'adaptacions d'accés en les escoles oficials d'idiomes valencianes.  
En el procediment d'admissió i matriculació de menors d'edat davant dels supòsits de no-convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, se segueix la Resolució de 14 de febrer de 2019, de la Secretaria Autonòmica d'Educació i Investigació, que estableix instruccions per a aplicar-les en els centres docents sostinguts amb fons públics d'ensenyaments no universitaris de la Comunitat Valenciana.  
  
Per tot això, en virtut de les competències que m'atribueix l'article 11 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Disposicions generals  
1. Les sol·licituds d'admissió a ensenyaments de les EOI es faran únicament per mitjans telemàtics.  
2. Les persones sol·licitants que no tinguen la possibilitat d'accedir a mitjans electrònics hauran d'acudir a qualsevol EOI de la Comunitat Valenciana, on estaran habilitats els mitjans necessaris per a poder fer les sol·licituds del procés d'admissió.  
3. Els ciutadans de qualsevol nacionalitat es poden matricular en un idioma estranger diferent de l'oficial del país on van fer l'escolarització obligatòria.  
Segon. Condicions d'accés als cursos curriculars  
1. El certificat de nivells A2, B1, B2 o C1, tant de les EOI com de les entitats reconegudes en la resolució aprovada a tal efecte, habilita per a accedir al curs següent de l'idioma del certificat aportat.  
2. El títol de Batxillerat habilita per a accedir als ensenyaments d'idiomes de primer curs de B1 de la primera llengua estrangera cursada en Batxillerat.  
3. El certificat del nivell A2, obtingut per la superació de la prova homologada, habilita per a accedir al primer curs de nivell B1 de l'idioma certificat.  
4. El certificat dels nivells A2 i B1 del Centre Universitari d'Idiomes a Distància (CUID) habilita per a accedir al primer curs de nivell B1 i al primer curs de nivell B2, respectivament.  
5. Els certificats dels nivells A2, B1, B2 o C1 de la Junta Qualificadora de Coneixements de Valencià (JQCV) habiliten per a accedir al curs de nivell B1, B2, C1 i al primer curs del nivell C2 de valencià de les EOI, respectivament. El certificat de nivell C2 de la JQCV habilita per a accedir al segon curs del nivell C2 de valencià de les EOI.  
6. La qualificació global de «no apte» en l'última prova de certificació a què s'haja presentat amb la qualificació d'«apte» en cadascuna de les activitats de llengua avaluades i un 60 % de puntuació global habilita per a accedir el curs següent al del nivell de la prova de certificació realitzada.  
7. La qualificació global de «no apte» en l'última prova de certificació a què s'haja presentat amb un percentatge de puntuació mínim d'un 50 % en almenys tres activitats de llengua avaluades habilita per a accedir a l'últim o únic curs conduent a la certificació del nivell no superat.  
  
8. El resultat del test de classificació del curs 2023/2024.  
9. Les EOI determinaran els certificats vàlids que habiliten per a accedir a l'idioma de la sol·licitud quan l'idioma no aparega en la resolució aprovada a tal efecte. Els certificats admesos hauran de ser d'entitats de prestigi reconegut i que mantinguen els estàndards de qualitat de les EOI.  
10. El certificat d'idiomes d'un nivell habilita per a accedir al mateix curs d'aquest nivell i no al superior que li correspon, sempre que hi haja places vacants en l'EOI de la sol·licitud.  
  
Tercer. Condicions d'accés als cursos complementaris  
El procés de matriculació als cursos complementaris l'estableix cada escola i es publica en els webs de cada escola.  
  
Quart. Generalitat del procediment  
El procediment per a ser alumne o alumna oficial d'una EOI consta dels passos següents:  
1) Participació en el procés d'admissió: la persona interessada participa en el procediment d'admissió habilitat, en què tria idioma, nivell, horari i EOI.  
2) Adjudicació de vacant: les EOI adjudiquen les vacants sol·licitades segons l'ordre de prioritat establit.  
3) Matriculació final: la persona a qui s'ha adjudicat una vacant formalitza la matrícula, efectua el pagament de les taxes i registra la sol·licitud en l'EOI de la plaça adjudicada.  
La persona que no realitze la formalització de la matrícula fins al final no es considerarà alumne o alumna oficial, s'entendrà que desisteix del dret a la plaça vacant i tindrà l'oportunitat de tornar a participar en l'admissió extraordinària.  
Qualsevol informació consignada en el procediment de participació que no siga verídica o no puga ser acreditada suposarà l'anul·lació de la matrícula.  
  
Cinqué. Procés d'admissió  
1. Hi haurà dos processos d'admissió diferenciats en el mateix període; un procés d'admissió per a les escoles oficials d'idiomes presencials i un procés d'admissió per a l'eoivirtual.com.  
1.1. Cursos curriculars presencials:  
Tant l'alumnat matriculat en el curs 2022-2023 com les persones sol·licitants de nou ingrés triaran les preferències horàries i d'EOI ordenades per prioritat. La persona sol·licitant podrà triar un màxim de tres idiomes i fins a cinquanta combinacions horàries amb la possibilitat de seleccionar diverses escoles.  
1.2. Cursos curriculars de l'eoivirtual.com:  
Tant l'alumnat matriculat en el curs 2022-2023 com els sol·licitants de nou ingrés que vulguen matricular-se han de tramitar una sol·licitud telemàtica ordenada per idioma i nivell. El sol·licitant podrà triar un màxim de tres idiomes ordenats per prioritat, encara que l'assignació final serà de màxim un idioma.  
2. En cas de participar en els dos processos d'admissió, cal indicar la prioritat en la convocatòria de l'ensenyament virtual.  
3. Es podrà participar en els dos períodes d'admissió, al juny (convocatòria ordinària) i al setembre (convocatòria extraordinària).  
4. La informació complementària per al procés d'admissió estarà accessible en http://www.eoi.gva.es/va/admissio-i-matricula.  
5. Cada EOI establirà el calendari concret de formalització de matrícula que publicarà en la pàgina web.  
  
Sisé. Ordre d'adjudicació de vacants  
L'ordre de prelació per a l'adjudicació de vacants és el següent:  
1. L'alumnat matriculat en el curs 2022-2023 del mateix idioma i en la mateixa EOI presencial o en eoivirtual.com en què sol·licita una plaça i no haja perdut l'escolaritat, inclòs l'alumnat del PIALP.  
  
2. Les persones amb diversitat funcional que vulguen accedir a l'eoivirtual.com.  
3. L'alumnat matriculat en el curs acadèmic 2022-2023 en una EOI que vulga efectuar un trasllat a una altra EOI, amb aquest ordre de prelació:  
3.1. Trasllat entre EOI presencials o d'una EOI presencial a l'eoivirtual.com.  
3.2. Trasllat de l'eoivirtual.com a EOI presencial.  
4. Les persones que han superat la prova homologada o tinguen el títol de Batxillerat amb indicació de la primera llengua estrangera cursada i vulguen accedir al primer curs de nivell B1.  
5. Les persones que opten per primera vegada al PIALP amb aquest ordre de prelació:  
5.1. Personal docent funcionari de carrera.  
5.2. Personal docent funcionari interí.  
5.3. Personal docent de centres sostinguts amb fons públics.  
6. Els col·lectius que no preveuen els anteriors apartats.  
7. En cadascun dels col·lectius anteriors, en cas de concurrència, l'ordre de prelació serà segons el resultat del sorteig de la Direcció General de Centres Docents, d'acord amb l'article 38 del Decret 40/2016, de 15 d'abril, pel qual es regula l'admissió en els centres docents públics i privats concertats que imparteixen ensenyaments d'Educació Infantil, Educació Primària, Educació Secundària Obligatòria i Batxillerat, per al curs 2023-2024.  
  
Seté. Formalització de la matrícula en els cursos curriculars  
1. Per a formalitzar la matrícula en qualsevol EOI, les persones han d'abonar la taxa corresponent. La matrícula no es considera finalitzada fins que l'EOI corresponent comprova la documentació i la persona rep el justificant de matrícula corresponent.  
2. La persona que no haja estat mai matriculada abans en una EOI ha d'abonar la taxa d'obertura d'expedient i, opcionalment, la taxa d'expedició de targeta d'identitat d'alumne.  
3. La persona que es matricule en més d'un idioma en EOI diferent només haurà d'abonar l'obertura d'expedient en una de les escoles i presentar el justificant de matrícula en l'altra escola.  
4. Els docents participants del programa PIALP no hauran d'abonar taxes de matrícula, ni d'obertura d'expedient ni d'expedició de targeta d'identitat d'alumne.  
5. La persona que es matricula en un curs ja superat com a actualització de coneixements abonarà la taxa d'alumnat no repetidor.  
6. La persona que haja estat matriculada prèviament en una EOI dins de l'àmbit territorial de la Comunitat Valenciana distinta de l'EOI que sol·licita no haurà d'abonar la taxa de l'obertura d'expedient.  
  
7. En les taxes de matrícula s'aplicaran les exempcions i les bonificacions que preveu la Llei 20/2017, de 28 de desembre, de taxes. Per tal de poder abonar les taxes de matrícula, cal tindre NIE o NIF.  
8. Les persones sol·licitants d'altres comunitats autònomes o que hagen estat matriculades durant el curs 2018-2019 o anteriors en una EOI de la Comunitat Valenciana hauran de presentar juntament amb la resta de documentació un expedient acadèmic, un document o resguard de matrícula, una certificació acadèmica o un certificat de nivell. En cas de no tindre cap document, haurà de demanar al centre d'origen documentació expedida per l'EOI que acredite que anteriorment havia estat cursant estudis o havia estat matriculat en una prova de certificació com a alumnat lliure.  
9. L'alumnat matriculat en el curs 2022-2023 en la mateixa EOI en què ha sigut admés ha d'aportar la documentació següent:  
9.1. Sol·licitud telemàtica de petició d'horaris omplida i signada.  
  
9.2. Imprés 046 omplit i justificant de pagament bancari de la taxa.  
  
10. L'alumnat no matriculat en el curs 2022-2023 en la mateixa EOI en què ha sigut admés ha d'aportar la documentació següent:  
  
10.1. Sol·licitud telemàtica de petició d'horaris omplida i signada.  
  
10.2. Imprés 046 omplit i justificant de pagament bancari de la taxa.  
  
10.3. En cas de ser la primera vegada que es matricula en aquesta EOI, una fotografia de carnet.  
10.4. En cas d'accedir a un curs superior a primer d'A2, original i fotocòpia del certificat acreditatiu del nivell d'idioma, d'acord amb aquesta resolució.  
10.5. Original i fotocòpia de la documentació que dona dret a l'exempció de bonificació de les taxes.  
10.6. Les persones de països de la Unió Europea han d'aportar la fotocòpia del NIE i el document que acredite el país en què s'ha fet l'escolarització obligatòria o bé un certificat escolar del centre de l'Estat espanyol on va fer l'escolarització obligatòria.  
10.7. Les persones de països de fora de la Unió Europea han d'aportar fotocòpia del NIE i document que acredite el país en què s'ha fet l'escolarització obligatòria.  
11. L'alumnat del PIALP matriculat en el curs 2022-2023 haurà d'aportar la sol·licitud telemàtica omplida i signada.  
12. L'alumnat del PIALP de nou ingrés haurà d'aportar la documentació següent:  
12.1. Sol·licitud presentada en la plataforma OVIDOC.  
12.2. Sol·licitud telemàtica omplida i signada.  
12.3. En cas que siga la primera vegada que es matricula en una EOI, una fotografia de carnet.  
12.4. En cas d'accedir a un curs superior a primer d'A2, original i fotocòpia del certificat acreditatiu del nivell d'idioma, d'acord amb aquesta resolució.  
13. Els sol·licitants que tinguen menys de 16 anys durant l'any 2023 que vulguen seguir l'ensenyament d'un idioma estranger diferent del primer idioma estranger que cursen en l'Educació Secundària Obligatòria han de presentar un certificat del centre docent on cursen actualment els estudis, que acredite el curs que fan i l'idioma o els idiomes estrangers que estudien.  
14. En els supòsits de no-convivència dels progenitors de l'alumne o l'alumna, menor d'edat, per motius de separació, divorci, ruptura de parella de fet, o situació anàloga, cal consignar-ho en el procediment d'admissió o de trasllat de matrícula.  
15. Les persones que disposen del títol de Batxillerat o es troben en tràmit d'obtindre'l, espanyol o homologat, i vulguen accedir als estudis d'idiomes de primer curs del nivell B1 o de segon curs del nivell A2 de la primera llengua estrangera cursada en Batxillerat han de presentar un certificat acadèmic en què conste com a superada la primera llengua estrangera.  
16. En el cas de l'alumnat amb diversitat funcional, haurà de justificar-ho segons el que disposa la Resolució conjunta de 20 de setembre de 2021, de la Direcció General de Política Lingüística i Gestió del Multilingüisme i de la Direcció General d'Inclusió Educativa, que dicta les instruccions per a la sol·licitud d'adaptacions d'accés en les EOI valencianes.  
17. La matrícula no es considera formalitzada fins que l'EOI no rep tota la documentació necessària, en valida l'alta i l'alumne o l'alumna rep el justificant de matrícula. Si l'alumne no porta a l'escola la documentació en el termini establit, perd el dret a la plaça assignada.  
  
18. En qualsevol moment, la secretaria del centre podrà requerir la documentació original per tal de fer la comprovació pertinent. El fet de presentar algun document fals comporta l'anul·lació de la matrícula.  
  
  
Huité. Prioritat de matrícula  
1. Les escoles oficials d'idiomes matricularan amb l'ordre de prioritat següent:  
1.1. L'alumnat oficial de cursos no conduents a prova de certificació que va obtindre resultats de la convocatòria extraordinària i no va poder sol·licitar plaça en l'assistent telemàtic.  
1.2. Les persones que hagen participat en l'assistent telemàtic d'admissió i vulguen fer alguna esmena.  
1.3. Les persones candidates que hagen quedat en llista d'espera en l'adjudicació ordinària segons el procediment establit en cada escola.  
  
2. Període d'últimes vacants en les EOI presencials:  
2.1. Una vegada finalitzat el període de formalització de matrícula de les persones amb vacant adjudicada i de les persones candidates en llista d'espera, podrà matricular-se la resta de la ciutadania i l'alumnat que vulga fer un trasllat de matrícula viva, si encara queden places escolars vacants.  
2.2. Cada EOI establirà un procés de matriculació amb horaris per a les persones interessades, que obtindran una reserva de plaça. Disposaran de 24 hores per a formalitzar la matrícula; en cas que no la formalitzen en el termini establit, la plaça s'oferirà a la següent persona interessada.  
2.3. La informació sobre les últimes vacants es publicarà en la pàgina web de cada EOI.  
3. Període d'últimes vacants en l'eoivirtual.com:  
En primer lloc, s'obrirà un període d'admissió per a adjudicar les vacants disponibles amb prioritat per a les persones candidates en llista d'espera. S'adjudicaran les places i es començarà amb la formalització de la matrícula. A mesura que l'alumnat haja formalitzat la matrícula, tindrà accés al seu curs en Aules.  
Després, s'obrirà un període d'admissió per a adjudicar la resta de places vacants disponibles.  
4. Les persones interessades a accedir als cursos en una escola presencial o en l'eoivirtual.com mitjançant el test de classificació hauran d'informar-se del procediment a l'EOI on vulguen realitzar-lo.  
  
Nové. Matriculació als cursos de l'oferta formativa complementària  
  
1. La formalització de la matrícula serà presencial en cada EOI. Les persones que opten als cursos complementaris després del període de formalització de la matrícula ho han de fer en el període d'últimes vacants.  
2. Per als cursos complementaris que comencen en el segon quadrimestre o en unes dates diferents de les d'inici de curs, el període de matrícula serà el que determine cada EOI.  
  
Deu. Test de classificació  
1. Les persones que acrediten un domini suficient de les competències d'un idioma a través de la superació del test de classificació poden incorporar-se a qualsevol curs o nivell d'acord amb el resultat del test de classificació.  
Les persones interessades en la realització d'un test de classificació han de formalitzar la inscripció en l'EOI corresponent.  
2. Cada EOI publica en el web del centre el calendari, el procediment de realització del test, de pagament de la taxa i de matrícula per a fer-lo. En qualsevol cas, els resultats del test de classificació es publicaran abans de la finalització del segon període d'admissió, la convocatòria extraordinària.  
3. El test de classificació l'elaboren i l'administren els departaments didàctics, prenent com a referència les programacions aprovades per a cada curs, i el convoca i el du a terme cada EOI abans de l'inici de les classes. A banda d'això, els departaments poden fer tests de classificació dins del període de matriculació. Els centres han de fer públics, juntament amb les altres instruccions de la convocatòria, el tipus de prova i els criteris d'avaluació.  
4. Els departaments didàctics, segons el resultat en el test de classificació, assignen a cada alumne o alumna el curs apropiat en el qual poden fer la sol·licitud telemàtica de matrícula seguint el procediment establit.  
5. El resultat del test de classificació és vàlid per al curs acadèmic en què s'ha fet en qualsevol de les EOI de la Comunitat Valenciana.  
  
6. El fet de presentar-se al test de classificació no garanteix cap plaça escolar al sol·licitant.  
7. Els aspirants que complisquen les condicions del punt 6 i 7 de l'apartat segon tindran la consideració d'alumnat de test de classificació.  
  
  
Onze. Pla integral d'aprenentatge de llengües per al professorat (PIALP)  
1. Els docents en actiu dels cossos d'Infantil, Primària, Secundària i Formació Professional, com a participants del PIALP, han de fer una sol·licitud prèvia a la participació en el procés d'admissió. Aquesta sol·licitud es tramita seguint els dos passos següents:  
1.1. Primer pas: han d'accedir a la plataforma OVIDOC els col·lectius següents:  
· Docents en actiu interessats a accedir per primera vegada a les EOI.  
· Alumnat del PIALP del curs 2022-2023 que vol sol·licitar un idioma nou.  
· Alumnat del PIALP de cursos anteriors al curs 2022-2023 en qualsevol de les seues modalitats.  
· Alumnat del PIALP del curs 2022-2023 que vulga canviar de modalitat d'ensenyament.  
· Alumnat del PIALP amb pèrdua d'escolaritat.  
1.2. Segon pas: han d'accedir a Secretaria Digital en telematricula.es:  
· Alumnat dels cursos presencials del PIALP durant el curs acadèmic 2022-2023.  
· Alumnat dels cursos de l'eoivirtual.com per a anglés o valencià durant el curs acadèmic 2022-2023.  
· Els col·lectius indicats en el punt anterior.  
2. Els idiomes als quals es poden matricular els docents en actiu pel programa PIALP són:  
2.1. Anglés, francés i valencià en els cursos curriculars i complementaris de les escoles oficials d'idiomes presencials.  
2.2. Anglés o valencià en l'eoivirtual.com.  
3. Els nivells dels cursos del PIALP són A2, B1, B2 i C1.  
4. En cas de voler sol·licitar cursos d'anglés, francés i de valencià, s'ha de fer un tràmit per a cada idioma.  
5. Cada sol·licitud OVIDOC es podrà modificar o anul·lar, fins i tot una vegada validada i enviada. L'últim tràmit validat serà el que constarà com a presentat i sobreescriurà tots els anteriors. Al final del tràmit, es generarà un justificant en format PDF, que s'haurà de presentar en el moment de formalitzar la matriculació en l'escola oficial d'idiomes corresponent.  
  
Dotze. Devolució de taxes  
1. La devolució de taxes només es podrà sol·licitar en els períodes establits a tal efecte.  
2. Una vegada iniciades les classes o en els casos previstos en l'article 9.10 de l'Ordre 87/2013, només es farà devolució de taxes en els supòsits següents:  
a) Quan la no utilització, la no prestació o la no realització del servei siga imputable a l'Administració.  
b) Quan la no utilització, la no prestació o la no realització del servei tinga l'origen en una causa de força major, la devolució serà procedent amb la sol·licitud prèvia de la persona interessada, sempre que aquesta en prove suficientment la força major.  
3. Els errors d'inscripció i pagament de taxes imputables als interessats no donaran lloc a devolució de taxes.  
4. En els casos de sol·licitud de devolució de taxes dins del període de matriculació, serà requisit imprescindible que s'haja presentat la renúncia al lloc escolar o prova davant del centre corresponent i que no s'haja fet ús del servei.  
5. La presentació telemàtica de la sol·licitud de devolució de taxes comportarà l'autorització per a la comunicació o notificació telemàtica, llevat que s'indique expressament el contrari en la sol·licitud de devolució.  
6. El procediment de devolució de taxes serà telemàtic i com a requisit és imprescindible adjuntar un certificat del centre en què conste el motiu de la sol·licitud de devolució de la taxa i adjuntar la documentació que acredite les circumstàncies al·legades per a sol·licitar la devolució. Les circumstàncies al·legades i els certificats presentats han d'estar vigents en la data en què es va efectuar el pagament.  
7. Les taxes imputables en el procés d'admissió estan publicades en el web del Servei d'Idiomes i Programes Europeus de la Conselleria d'Educació, Cultura i Esport.  
  
Tretze. Calendari d'admissió i matrícula  
Les dates previstes en els diferents apartats d'aquesta resolució estan recollides en l'annex.  
  
  
Catorze. Matriculació del personal del centre  
1. El personal docent i no docent de les EOI que vulga iniciar o continuar estudis d'idiomes de règim especial ha de matricular-se i examinar-se en un centre diferent d'aquell en què presta serveis, independentment que puga rebre docència en el centre en què presta serveis i sempre que els cursos es facen en un horari acadèmic que no interferisca en l'horari laboral.  
2. El paràgraf anterior no s'aplicarà en el cas que l'idioma que vulga estudiar el personal docent i no docent de les EOI només s'impartisca en el centre en què presta serveis.  
  
Quinze. Difusió de la informació  
Les EOI han d'informar sobre el contingut d'aquesta resolució:  
· En la pàgina web de l'EOI.  
· En els taulers d'anuncis.  
· En Web Família 2.0.  
El web de cada centre oferirà la informació de tots els cursos de manera unificada, tant curriculars com complementaris, en un mateix espai. En la llista de cursos s'especificarà si són curriculars o complementaris.  
  
Setze. Compliment de la norma  
La Inspecció d'Educació vetlarà pel correcte compliment del contingut d'aquesta resolució en les EOI.  
  
Dèsset. Protecció de dades  
El procediment d'admissió i matrícula observarà les garanties de protecció de dades establides en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Educació i Formació Professional, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 17 de maig de 2023.- El director general de Política Lingüística i Gestió del Multilingüisme: Rubén Trenzano Juan.